Diari Oficial de la Generalitat Valenciana


Sumari del DOGV 3580, del 10-09-1999 (1999/7777)

ORDRE de 6 de setembre de 1999, de la Conselleria d'Obres Públiques, Urbanisme i Transports, per la qual es regula el sistema de dies de descans obligatori en la prestació de serveis de transport públic de viatgers en automòbils de turisme en l'Àrea de Prestació Conjunta d'Alacant.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/09/06/(1)/dof/vci/html**

### Dades del document

Número de DOGV
:   3580

Data del DOGV
:   10-09-1999

Secció del DOGV
:   I. DISPOSICIONS GENERALS

Número del document
:   1999/7777


Data del document
:   06-09-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * Alacant
    * transport de viatgers
    * taxi
    * temps de descans
    * dia festiu
    * legislació
    * transport públic

ORDRE de 6 de setembre de 1999, de la Conselleria d'Obres Públiques, Urbanisme i Transports, per la qual es regula el sistema de dies de descans obligatori en la prestació de serveis de transport públic de viatgers en automòbils de turisme en l'Àrea de Prestació Conjunta d'Alacant. [1999/7777]
  
El Decret 18/1985, de 23 de febrer, del Consell de la Generalitat Valenciana, sobre creació d'Àrees de Prestació Conjunta per als serveis de transport públic de viatgers en automòbils de turisme estableix, en l'article sisé, que la Conselleria d'Obres Públiques, Urbanisme i Transports podrà realitzar, amb subjecció a la normativa general, tantes funcions de regulació i ordenació del servei com resulten necessàries per a l'establiment de les àrees i en la disposició final primera afirma que la dita conselleria dictarà les normes i les instruccions complementàries per al desenvolupament i per al compliment del contingut del referit decret.
  
Per la seua banda, l'Ordre de 12 de juliol de 1994, de la Conselleria d'Obres Públiques, Urbanisme i Transports, creà l'Àrea de Prestació Conjunta d'Alacant per als serveis de transport públic de viatgers en automòbils de turisme.
  
La matèria relativa als dies de descans obligatori s'ha revelat com una mesura que ha obtingut bons resultats quant a la distribució i a la racionalització de l'oferta del servei, i s'eliminen excessos en aquests i s'afavoreix la seua rendibilitat sense que això haja afectat negativament el nivell de demanda. No obstant això, la dita matèria ha sigut objecte de successives regulacions des de la creació de l'Àrea de Prestació Conjunta d'Alacant, i s'han articulat disposicions concretes tenint en compte, en qualsevol moment, les demandes del sector, les necessitats de desplaçament de la població afectada ?l'afluència estival de turisme a la zona?, sense perdre de vista ni els resultats i les conseqüències produïdes en cada una de les actuacions administratives, ni l'interés general dels potencials usuaris del servei.
  
D'aquesta manera, la Resolució de 31 de maig de 1995, del director general de Transports, establí el sistema de dies de descans obligatori en la prestació dels serveis de transport públic de viatgers en automòbils de turisme en l'Àrea de Prestació Conjunta d'Alacant. La Resolució de 23 de maig de 1996, del director general de Transports, modificà parcialment el sistema de dies de descans obligatori en la prestació dels citats serveis de transport públic. També es poden citar la Resolució de 9 de juny de 1998, sobre el règim relatiu a horaris i els dies de descans en el sector del taxi, en determinades dates, en l'Àrea de Prestació Conjunta d'Alacant, i la Resolució de 29 de juliol de 1998, sobre el règim relatiu a horaris i els dies de descans en el sector del taxi, en l'Àrea de Prestació Conjunta d'Alacant, que recuperà l'excepció al descans obligatori en dissabtes i diumenges estivals.
  
Aquesta successió i convergència normativa quant a l'objecte de regulació corre el risc de generar certa inseguretat jurídica, tenint en compte que cada una incidia parcialment en una única matèria que és la del règim de dies de descans obligatori en la prestació de serveis de transport públic de viatgers en automòbils de turisme, i és necessari un esforç de lectura conjunta i sistemàtica de tot el material normatiu referit per a obtindre conclusions respecte de l'estat de vigència d'alguns aspectes materials.
  
Partint de la situació descrita, s'ha considerat convenient l'adopció de la mesura present, que és la de procedir a una regulació unificada i actualitzada dels dies de descans obligatori en la prestació del servei de transport de viatgers en automòbils de turisme (autotaxis) per a l'Àrea d'Alacant, que reuneix en un únic cos normatiu el resultat de les parcials regulacions que sobre la matèria s'han anat produint i assumint les recents propostes plantejades pels representants del sector.
  
D'altra banda, s'ha de fer constar que el punt de partida per a procedir a la rotació anual en la distribució dels dies de descans, a partir del pròxim any 2000, ha sigut la distribució vigent en el present any 1999, de forma que s'eviten distorsions o salts en relació amb la situació actual.
  
Per tant, per a dotar de forma jurídica a l'objecte exposat, i d'acord amb la disposició final única de la citada Ordre de 12 de juliol de 1994 i l'article 7 del Decret 85/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1
  
1. La prestació dels transports públics en vehicles de turisme (autotaxis) en l'Àrea de Prestació Conjunta d'Alacant es realitzarà segons el règim de descans obligatori d'un dia fix a la setmana, de dilluns a divendres.
  
2. El servei de dissabtes i diumenges es prestarà cada setmana descansant un dels dos dies i prestant servei l'altre, d'acord amb el sistema fixat en l'article tercer.
  
3. S'entendrà per dia de descans el temps comprés entre les 00.00 hores del dia de la data que corresponga descansar i les 24.00 hores del mateix dia.
  
4. S'exceptua del règim de descans els següents supòsits:
  
- Els dies 19 a 24 de juny, durant les festes de les Fogueres de Sant Joan, a Alacant.
  
- Els dies 24 i 31 de desembre (Nit de Nadal i Nit de Cap d'Any, respectivament), en Nadal.
  
- Divendres i dissabte corresponents al cap de setmana de les festes de Carnestoltes.
  
- Des de l'últim cap de setmana del mes de juny al tercer cap de setmana del mes de setembre, ambdós inclusos, des de les 23.00 hores del divendres a les 06.00 hores del dissabte i des de les 23.00 hores del dissabte a les 06.00 hores del diumenge.
  
5. El règim de descans assenyalat s'entén sense perjuí de l'obligació de concórrer diàriament a la prestació del servei en dies de treball per a garantir que la demanda de l'usuari siga globalment atesa.
  
Article 2
  
1. La distribució dels dies de descans setmanal obligatori de dilluns a divendres es realitzarà d'acord amb el nombre d'autorització de l'Àrea de Prestació Conjunta que el taxi posseïsca, de la forma següent:
  
Dilluns: autoritzacions de la 319 a la 424.
  
Dimarts: autoritzacions de la 425 a la 531.
  
Dimecres: autoritzacions de la 001 a la 106.
  
Dijous: autoritzacions de la 107 a la 212.
  
Divendres: autoritzacions de la 213 a la 318.
  
2. Aquest sistema de descans serà rotatori anualment, des del primer dilluns del mes de gener, per a això, es prenen com a base els grups d'autoritzacions inicialment fixades, aquests correran un dia amb respecte a l'any anterior.
  
3. Els dies de descans setmanal aniran senyalitzats exteriorment en els vehicles amb la inicial del dia de la setmana (L, M, X, J, V) que els corresponga cada any.
  
Article tercer
  
El servei de dissabtes i diumenges es prestarà sota un règim de torns en què romandrà la meitat de la flota, i s'organitzaran de la manera següent:
  
- Quan dissabte siga data parella, prestaran el servei els taxis amb nombre d'autorització de l'àrea parella, i descansaran la resta de vehicles.
  
- Quan dissabte siga data imparella, prestaran el servei els taxis amb nombre d'autorització de l'àrea imparella, i descansaran la resta de vehicles.
  
- Quan diumenge siga data parella, prestaran el servei els taxis amb nombre d'autorització de l'àrea parella, i descansaran la resta de vehicles.
  
- Quan diumenge siga data imparella, prestaran el servei els taxis amb nombre d'autorització de l'àrea imparella, i descansaran la resta de vehicles.
  
En el cas que coincidisca un dissabte i un diumenge imparell (perquè l'últim dia del mes siga dissabte i imparell), la Direcció General de Transports establirà per resolució el descans corresponent, a l'efecte d'evitar la fallida del sistema d'alternança.
  
DISPOSICIÓ DEROGATÒRIA
  
No seran d'aplicació i quedaran sense efecte les normes actualment vigents, d'igual o inferior rang, reguladores del servei d'autotaxi en l'Àrea de Prestació Conjunta d'Alacant, referides al sistema de dies de descans obligatori, que contradiguen allò que s'ha disposat en la present ordre i, en concret, la Resolució de 31 de maig de 1995, del director general de Transports, per la qual s'estableix el sistema de dies de descans obligatori en la prestació de serveis de transport públic de viatgers en automòbils de turisme en l'Àrea de Prestació Conjunta d'Alacant, la Resolució de 23 de maig de 1996, del director general de Transports, per la qual es modifica parcialment el sistema de dies de descans obligatori en la prestació de serveis de transport públic de viatgers en automòbils de turisme en l'Àrea de Prestació Conjunta d'Alacant, la resolució del director general de Transports sobre el règim relatiu a horaris i dies de descans en el sector del taxi, en determinades dates, en l'Àrea de Prestació Conjunta d'Alacant, i la Resolució de 29 de juliol de 1998, del director general de Transports, sobre el règim relatiu a horaris i dies de descans en el sector del taxi, durant els caps de setmana durant el període estival, en l'Àrea de Prestació Conjunta d'Alacant.
  
DISPOSICIONS FINALS
  
Primera
  
La Direcció General de Transports podrà dictar les disposicions i adoptar les mesures que, si és procedent, resulten oportunes, per a l'execució i desenvolupament de la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 6 de setembre de 1999.
  
El conseller d'Obres Públiques, Urbanisme i Transports,


Còpia Permalink ELI